ડેમની પશ્વિમ દિશામાં ડેમની અડોઅડ સરસ્વતી નદીના તટમાં પાંડવોના કુળદેવી ચામુંડા માતાજીનું અતિ પ્રાચિન મંદિર ગુફાની અંદર આવેલું છે તેની બાજુમાં જ નવીન મંદિરની પ્રાણપ્રતિષ્ઠા પૂજ્ય વાસુદેવગીરીના કરકમળો થકી કરવામાં આવી. આ ઉપરાંત આ જગ્યાએ શંકર ભગવાનનું મંદિર, સાધુ-મહાત્માઓનું રહેઠાણ છે. ત્યાં એક મહાત્મા સાથે પરિચય થયો. પોતે ખખડીને કહેતા હતા કે બેટા કેન્સરથી માંડીને કોઇ પણ રોગનો ઇલાજ મારી પાસે છે. જાણવા મળ્યું કે પોતે આર્યુવેદિક ડૉક્ટર છે અને અનેક લોકોના હઠિલા રોગો સાજા કર્યા છે તેમના રહેઠાણની અંદર મુલાકાત લેતા અનેક પ્રકારની વિવિધ જાતની દવાઓનો ભંડાર જોવા મળ્યો. લગભગ અડધો કલાક સુધી મહાત્મા અમને વિવિધ દવાઓ વિશે સમજાવતા રહ્યા અને અમે અનેક શંકાકુશંકાઓ વચ્ચે તેમને સાંભળતા રહ્યા. ભગવાન જાણે એમાં કેટલું તથ્ય હશે તે ? આ જગ્યાએ નવીન ધર્મશાળાના બાંધકામનું કાર્ય પૂરજોશમાં ચાલી રહ્યું છે. આ ઉપરાંત દાતાઓના દાન થકી પીવાના શુધ્ધ પાણીની ટાંકી તેમજ પંખી માટે ચણઘર નિર્માણ પામ્યું છે.